اسلام آباد : وزیراعظم نا خصوصی کمکار داخلہ عطاء اللہ تارڑ پارینے کہ پی ٹی آئی نا شرپسند آک عمران خان نا کرپشن آن چکار ءِ اسہ کنڈ کننگ خوارہ، پھسات تالان کننگ و پرغ و بٹ کروک آ شرپسند آتا برخلاف سخت کارروائی کننگک، پی ٹی آئی کارندہ غاک ارض پاک نا مقدس ہند آتا بے شرفی ءِ کریر، پی ٹی آئی کارندہ غاک سازش نا رداٹ شہیدآتا یات گارتیا جلہو کریر، چارشنبے نادے آ داڑے پریس کانفرنس آن تران کرسا وزیراعظم نا خصوصی کمکار داخلہ عطاء اللہ تارڑ پارے کہ لاہور اٹی قائد اعظم محمد علی جناح نا اُرا ءِ ہم بشخنگتو، عمران خان نا ایڑھ انا مار حسان نیازی جناح ہاؤس آ جلہو اٹی اوار خننگا، شرپسند آک شہید آتا عکس آتے ہم خاخر تسر۔ 1965 نا ہیرو ایم ایم عالم نا یات گار ءِ ہم شست کننگا، شرپسند آک کیپٹن کرنل شیرخان شہید(نشان حیدر) نا یات گار ءِ ہم نسخان تسر، دا ڈوہدار تے سخت سزا ترفنگک، مراد سعید ناکارندہ غاتے مشتعل کننگ نا آڈیو ساڑی ءِ، آڈیو و ویڈیوتیٹی پی ٹی آئی کارندہ غاتے شرپسند آتا کماشی ءِ کرسا ہُننگ مریک، پشاور اٹی چاغی پہاڑ نا نمونہ ءِ ہم خاخر تننگا، 1947 اٹی پاکستان نا آجوئی نا پڑو کروک آ ریڈیو ءِ ہم شست کننگا، پھسات تالان کننگ و توڑ پھوڑ کروک آ شرپسند آتا برخلاف سخت کارروائی کننگک، پین وخت اس شرپسندی نا واقعہ غاتیان بچنگ کن اسہ مثال اس جوڑ کروئی مریک۔
(اے پی پی)
